Valpefabrikk

En valpefabrikk er en benevnelse som beskriver en gruppe med kyniske oppdrettere av hunder. Det er oppdrett for profittens skyld, og uten omtanke for de hundene som genereres. Valpefabrikker finnes over hele verden, men i Europa har de gjort seg spesielt gjeldende i Øst-Europa, der smugling til andre land også er svært utbredt. Det finnes også valpefabrikker i Norge og mange andre land. Størst og først var trolig USA, der en valpefabrikk ble definert av distriktsretten i Minnesota så tidlig som i 1984.

Bakgrunn

Valpefabrikker følger av etterspørselen for bestemte hunderaser eller hundeblandinger. Etterspørsel, på sin side, genereres gjerne av et motefenomen, mens motefenomenet gjerne følger av spesielle hendelser (film, tv, forbud mot osv.) eller av at kjendiser eller bestemte miljøer omgir seg med en bestemt type hund og blir et eksempel som andre derfor ønsker å følge. Derfor knyttes ofte valpefabrikker til såkalte designerhunder og kamphunder.
Chihuahua ble for eksempel voldsomt populær da hotellarvingen Paris Hilton begynte å vandre rundt med en slik i vesken sin. Og prisen på hunderasen skjøt øyeblikkelig i været, samtidig som det poppet opp valpefabrikker over hele verden for å dekke den økte etterspørselen.
Labradoodle er et annet eksempel. Da bekjentheter som Neil Young, Tiger Woods, Christie Brinkley, Perez Hilton, Jeremy Clarkson, Richard Hammond og tidligere visepresident i USA Joe Biden skaffet seg labradoodle steg både etterspørselen og prisene til det uansvarlige, til tross for at en labradoodle er en 50/50 blandingshund mellom labrador retriever og puddel. Og det poppet opp med nye valpefabrikker for å dekke den økende etterspørselen. Da kronprins Haakon anskaffet en labradoodle til familien i 2009, steg også etterspørselen og prisen kraftig i Norge, samtidig som det dukket opp nye oppdrette av blandingen og sterkt kritikk av kongefamiliens valg i media.
Da det ble bestem at enkelte hunderaser og blandinger skulle bli forbudt å holde i Norge, økte etterspørselen etter (noen) disse. Amerikansk pitbullterrier (pitbull) var en av rasene som ble forbudt. Det førte til at pitbull i økende grad ble krysset med amerikansk staffordshire terrier (amstaff), som fortsatt var en godkjent og akseptert hunderase. Da myndighetene oppdaget dette ble det også utstedt forbud mot amstaff, som vanskelig lot seg skille fra pitbull. Det førte imidlertid til at staffordshire bull terrier (staffe), som er en mindre lignende hund, ble stadig mer populær her. Den figurerte ved inngangen til 2017 på tredjeplass over Norges mest populære hunderaser, men kan ikke hevdes å være belemret av valpefabrikkvirksomhet.

Dyrevelferd

Det knytter seg ofte store dyrevelferdsproblemer til valpefabrikkene, av og til også regulære dyretragedier. Virksomheten er gjerne også lyssky og omhandles ofte med ulovligheter, også ulovligheter som ikke knytter seg direkte til hund. Produksjon av ulovlige kamphunder og arrangement av regulære hundekamper knyttes også til dette miljøet. Avlsdyr blir også stjålet fra andre og satt i produksjon i fabrikkene. Fabrikkene driver også storstilt produksjon av falske dokumenter som følger valpene, herunder gjerne falske veterinærdokumenter og eksportpapirer. Dette skaper en betydelig risiko for å spre alvorlige smittsomme sykdommer over landegrensene.